钦定古今图书集成/理学汇编/文学典/第094卷 > 偶桓
## 钦定古今图书集成/理学汇编/文学典/第094卷 > 偶桓

按《广西通志》：“桓，字孟武，昆山人。洪武中，以荐授桂林
河泊所大使。桓工唫咏，家临娄江，因以‘江雨轩’名其
集。及至桂，喜所居官舍近滩水，闻江流声，谓从者曰：
‘此亦吾家江雨轩也。比见所辖渔户简甚，岁课如期，
不烦勾校，则益自喜，以为不妨已诵览。遇风日爽朗，
出舍之江皋，四顾诸山，意有所属，即召渔舟载之往’。”
近则薄暮，远为经宿乃归。以秩满去官。倪瓒谓桓生
平所为诗，有“超乘挽缰之力，日升川至之渐”云。
按《苏州府志》：“桓字武孟，太仓人。尝以诗谒倪瓒，瓒亟
称之，谓有超乘挽缰之力，日升川至之渐。洪武中，荐
为崇安从事，终荆门州吏目，致仕归，卒年八十二。每
自题瞎牛偶桓曰：‘昔谷楷目眇性严，号瞎虎’。”桓亦眇
目，故以自号。居桃源泾，筑江雨轩，著《江雨集》、“慕醉吟
先生”，作《醉吟录》《凤台吟啸集》。